Polisiebeamptes by hof in hegtenis geneemArgieffoto: SAPD Twee polisiebeamptes van Noordwes sal vandag in die Brits-landdroshof verskyn nadat hulle Dinsdag by dieselfde hof in hegtenis geneem is. Brig. Vishnu Naidoo, woordvoerder van die polisie, sê die beamptes is deur die polisie se teenkorrupsie-eenheid in hegtenis geneem omdat hulle glo omkoopgeld van ŉ huisbraakverdagte geëis het. Volgens Naidoo het die twee beamptes, ŉ adjudant-offisier en ŉ sersant, onlangs ŉ verdagte op aanklag van huisbraak en diefstal in Letlabile in hegtenis geneem. Die verdagte is by die Letlabile-polisiestasie aangehou in afwagting op sy hofverskyning wat gister sou plaasvind. Die sersant het egter na bewering die verdagte Dinsdag genader en glo aangebied om hom te help om op “borgtog” vrygelaat te word. “Die sersant het R2 500 by die verdagte geëis en aangevoer R500 is vir die borgtog en R2 000 sal die fasilitering van die borgtog dek,” sê Naidoo. Nadat die teenkorrupsie-eenheid gekontak is, is ŉ span na die Brits-landdroshof gestuur waar die sersant en nog ŉ beampte in hegtenis geneem is. “Aanklagte van korrupsie en dwarsboming van die gereg is teen die beamptes aanhangig gemaak. Hulle is tans albei in polisieaanhouding,” sê Naidoo. Hy het ŉ beroep gedoen op enigiemand wat met soortgelyke eise deur polisiebeamptes te doen kry om dit by Stop Misdaad by 08600 10111 aan te meld.